
A 10. fejezet első fele lezárja azt a nagyobb részt, amely a Zsidó levél 7. fejezetével kezdődött. Éppen ezért kicsit lépjünk hátra, és nézzünk rá „távolról”, hogy mit tanultunk mindeddig. Három nagy téma szőtte át az utolsó három fejezetet: papság, szövetség, áldozat. A 7. fejezet fő témája Jézus Krisztus főpapsága volt. Ő nem Áron, hanem Melkisédek rendje szerinti főpap. Ő több, nagyobb Áronnál, nem a földi papokhoz hasonló, akiknek először a saját bűnükért kellett áldozatot bemutatni. Jézus Krisztus tökéletes, bűntelen. A 8. fejezet leginkább az új szövetséggel foglalkozott, amelyet Isten Jézus Krisztusban kötött az emberrel. Ez az új szövetség többet ad, mint az óban rendelkezésre állt: Isten akaratának mélyebb ismeretét, az Istennel való bensőségesebb kapcsolatot, a bűnbocsánatról való teljes bizonyosságot. Mindezek az áldások már most a miénk lehetnek. A 9. fejezet pedig Jézus Krisztus munkájára összpontosít: főpapként, az újszövetség közbenjárójaként el tudta végezni azt, amit senki más a világtörténelemben. Saját ártatlan életének feláldozásával olyan áldozatot mutatott be, ami kedves és elfogadható volt az Atya számára, és aki ezért kész megbocsátani, háta mögé vetni, eltörölni a bűneinket. 
Miért fontos mindez? Van ennek tényleg valami köze hozzánk, vagy nem más ez, mint valami szép elméleti fejtegetés? A 10. fejezet első fele erre ad választ. Krisztus áldozata valami olyat nyújt, amit semmi más nem: tökéletessé, tisztává, bűntől mentessé teszi a lelkiismeretünket.
1. Ami az ószövetségi áldozatokkal lehetetlen volt

A szerző először az ószövetségi ceremóniák világával szembesít minket. Ahogy már korábban is részletezte, az mózesi törvény rítusai csupán árnyékok voltak, jelképei az eljövendő jóknak. Mint amikor valaki a sivatagban egy fényképet mutat egy forrásról: a fénykép megjeleníti a hűs vizet, de nem képes a szomjadat oltani vagy a piszkot lemosni. Ehhez hasonlóan az Ószövetségben is a ceremóniák lelki dolgokra mutattak, de még nem tudták magukban megadni azt. Hogy érthetővé tegyük, vegyük az áldozási rendelkezéseket. Mi célt szolgáltak e törvények? A bűnt voltak hivatottak kezelni. Minden bűnért kiontott állat élete arra emlékeztetett, hogy van egy Isten, aki gyűlöli a bűnt. Továbbá, hogy a bűnös maga nem tehet eleget a bűnéért. Végül, hogy csak egy ártatlan élet helyettes feláldozása árán bocsáttatik meg a vétkem. 

Ezek életbevágóan fontos igazságok. Azonban a zsidóknak azt is meg kellett érteniük, hogy az állat feláldozása még nem veszi el a bűnt. A juh életének elvétele képtelen, hogy engem Isten színe előtt megtisztítson. Ezek a rítusok magukban még nem elegendők a bűntől terhelt lelkiismeret felszabadulásához. Miért? Mert akkor „2megszűnt volna az áldozás, hiszen ha az áldozó egyszer megtisztult volna, többé semmi bűntudatot nem érzett volna. 3De azok évről évre a bűnökre emlékeztetnek.” Önmagában az a tény, hogy az áldozatokat ismételni kellett, azt mutatta, hogy a bűn még nincsen elvéve, az erkölcsi szennyezettségünk problémája még nincs megoldva. 
Ha megfigyeljük, itt a szerző az „évről évre szüntelenül” bemutatott áldozatokról beszél. Azt mondja: „évről évre”. Azért nem a naponkénti szót használja, mert szeme előtt – akárcsak a 9. fejezetben – a legfontosabb rituálé, az Engesztelés napja lebeg. Ez a nap a nemzeti bűnbánat napja volt. Az egész nép böjtölt és imádkozott. A főpap levetette ékes, dicső ruháját, és egyszerű fehér lenköntöst öltött. Majd áldozatot mutatott be magáért és a népért, és ezzel a vérrel bemehetett a legszentebb helyre, a szentek szentjébe. A vért ráhintette a frigyláda tetejére, és ez jelképezte a bűnbocsánatot és Isten megengesztelődését. Ezen a napon az egész Izráel kollektíven emlékezett a bűnösségére és Isten szentségére. 
Azonban volt egy probléma az engesztelés napjával: minden évben újra eljött. Az egyik évben bemutatták az áldozatot, és Isten nem követelte a bűnös nép halálát. Ám a következő évben újra emlékezni kellett a bűnre, újra áldozni kellett. Majd megint. És megint. Mikor lesz ennek vége? – kérdezhette az ószövetségi hívő. E kérdésre az Ószövetség ceremóniáiban nem kapott választ. A törvény rendelkezéseiben soha nem érkezett el a vég, soha nem lehetett abbahagyni az áldozást. Az ószövetségi hívő bűntudatát nem oltotta ki az áldozatok rendszere. Mert az áldozatok véget nem érő sora csak arról beszélt, hogy az állatok vére nem képes hatékonyan, végérvényesen kezelni a bűnt!
Luther Márton valami nagyon hasonló igazságot értett meg. Ismerjük a nagy reformátor életének történetét: hogyan lett joghallgatóból Ágoston-rendi szerzetes. Luthernek érzékeny lelkiismerete volt, és gyakran gyötörte a bűntudat. Mit tett egy szerzetes a bűntudattal? Elment a gyóntatójához, és meggyónta. Luther tehát gyónt, gyónt és gyónt. Sokkal gyakrabban, mint szerzetestársai. A feljegyzések szerint nem egy alkalommal órákon keresztül (!) tartott a bűnvallása. Meggyónt minden bűnt, ami csak eszébe jutott. Majd befejezte a gyónást, megkapta a penitenciát és a feloldozást. Luther lelke megnyugodhatott – egy pillanatra! Hiszen, ha elfelejtett egy bűnt, akkor arra nem kapott feloldozást. Éppen ezért nem ritkán előfordult, hogy miután órák után felállt a gyóntatószékből, és visszaindult a cellájához, félúton eszébe jutott egy bűn, amit nem vallott meg, és rohanva futott vissza papjához. 

Luther ezzel őrületbe kergette a papokat. Annyira, hogy egy alkalommal megtiltották neki, hogy gyónjon, mindaddig amíg „nincs valami gyónásra érdemes” bűn az életében. Azonban bármennyire is idegesítő lehetett Luther magatartása, teljesen jól látta a rendszer működését. Ha a bűnöm engeszteléséhez a gyónás szükséges, akkor addig, amíg nem gyónok tökéletesen, azaz nem gyónok meg minden bűnt, nincs megnyugvás és teljes bűnbocsánat. Akárcsak az Ószövetségben: ameddig szükség van az újabb és újabb áldozatokra, nincs teljes bűnbocsánat. Emiatt Luther állandóan félt, nehogy elfelejtsen valamilyen bűnös gondolatot vagy tettet.
Persze, kedves budapesti gyülekezet, mindez nem azt jelenti, hogy az Ószövetségben ne lett volna bűnbocsánat és üdvösség. Például a 32. zsoltárban egy olyan ember hálás énekét olvassátok, akinek az Úr elvette minden hamisságát, és nem tulajdonít neki semmi bűnt. Azonban ezt a megtisztulást (megigazulást) nem az áldozatok hosszú sora adta meg. Hanem az a hit, amely túllátott a törvény ceremóniáin, és belekapaszkodott Isten ígéreteibe, hogy Ő megmenti népét egy tökéletes áldozat által. Ám aki abba vetette a bizalmát, hogy majd az a tett, hogy én újra és újra bemutatom az áldozatokat, megtisztít, az nagyon csalódott. Az áldozatok sosem értek véget. Mindebben Isten nagyon gondosan ügyelt arra, hogy az emberek ne a ceremóniákba vessék a bizalmukat. A törvény nem lehetett az üdvösség eszköze.
2. Ám Krisztus megtette
Ha látjuk, hogy a mózesi törvény nem tudta megadni a megterhelt lelkiismeret számára a megnyugvást, csak akkor tudjuk értékelni Krisztus munkáját. 
„4Mert lehetetlen, hogy a bikák és bakok vére eltörölje a bűnöket. 5Azért e világba jövetelekor így szól: Áldozatot és ajándékot nem akartál, de testet alkottál nekem, 6égő- és bűnért való áldozatot nem kedveltél. 7Akkor ezt mondtam: Íme, itt vagyok, a könyvtekercsben írva van rólam, hogy cselekedjem a te akaratodat, Istenem.”

Az állatáldozatok nem voltak megfelelőek Isten számára. Bikák és bakok vérét és ajándékokat Isten nem akarta, nem fogadhatta el a bűn engeszteléseként. A 40. zsoltárból vett idézet előrevetítette a jobb és tökéletesebb áldozatot. Isten a bikák és bakok vére helyett egy engedelmes szolgát akart, akinek szívébe van írva a vágy, hogy cselekedje Isten akaratát.
Ő Jézus Krisztus, ezek a versek róla szólnak. Az áldozat, amit Ő ajánlott fel, nem lélek nélküli állatok élete volt, hanem a tökéletes Isten-ember engedelmessége. Isten akaratát követte gyerekként, felnőttként, sőt még a halálban is. Élete minden percében, minden gondolatában és tettében tökéletes volt. Ez a tökéletes engedelmesség volt az igazi áldozat, amiben az Atya gyönyörködött. Erről jövendöltek a próféták. Ez jelentett reményt Isten népe számára. Az Atya azt elfogadta, és azzal megelégedett. Elegendő volt a milliárdnyi bűn eltörlésére. Ezért, amikor az Úr Jézus a keresztfán kimondta, hogy „Elvégeztetett!”, ez azt jelentette, hogy a megváltás befejeződött. Semmit ahhoz hozzáadni nem kell, és nem lehet. Jézus az életén keresztül bemutatott áldozatával mindörökre megváltotta az Övéit. Ezt mondja a szerző is: „14Mert egyetlen áldozatával örökre tökéletessé tette a megszentelteket.” 

Milyen drága ez a tanítás a keresztyén embernek! Krisztus élete és halála tökéletessé tett minket. Ehhez nem kell hozzáadni áldozatokat, gyónást, misét, semmilyen vallásos cselekedetet. Jézus örökre tökéletessé tett. Isten minden gyermeke, azaz minden ember, aki teljes szívével hiszi Krisztus áldozatának erejét, az tökéletes Isten szemében. Mennyei Atyjukkal való kapcsolatuk teljes mértékben helyreállt. Isten nemcsak mostohafiaknak nevezi őket, és majd 5-10-20 év után lépteti őket gyermekeivé – nem! A hit legelső lépését megtett lelki csecsemő ugyanúgy Isten gyermeke, ugyanúgy teljes bejárást kap Isten színe elé, ugyanúgy szeretett, mint a legérettebb keresztyén. Azért, mert Jézus munkája ennyire tökéletes. A hívőkben sok bűn és gyengeség van, de az a Jézus, akiben bíznak, szentté tette őket.
Olyan képletesen kifejezi ezt a 11-12. versek ellentéte: „11Minden pap naponként szolgálatban áll, és sokszor mutatja be ugyanazokat az áldozatokat, amelyek sohasem képesek eltörölni a bűnöket. 12Ő azonban egyetlen áldozattal áldozva a bűnökért mindörökre az Isten jobbjára ült.” Az ószövetségi papok napról-napra szolgálatban álltak. Álltak, mert sose volt vége az áldozatoknak. Jézus azonban most nem áll. Ő ül Isten jobbján. Azért ül, mert megpihenhet, mert a megváltást, a bűn miatti engesztelést teljesen, száz százalékig elvégezte. Nincs szükség semmilyen más áldozatra vagy tettre, még Krisztus áldozatának bemutatására sem. Megnyugodhatunk, és lelkünk terhe eltűnhet: ha Jézus minden bűnömért meghalt, többé a bűntudatnak nem kell terhelnie!
3. Gyakorlati következmények
A legfontosabb dolog, amit a fenti igerész tanít nekünk, hogy a megváltásnak, a lelkiismeret megtisztításának csupán egyetlen módja van: Jézus Krisztus áldozata, és az abban való hit. Ebből következik pár nagyon fontos dolog. 
Először is ha ez igaz (márpedig az), akkor bolondság azt gondolni, hogy Isten előtt kedves leszel és magadat megtisztíthatod a cselekedeteiddel és életeddel. Ha az egyedüli módja a bűntől gyötört lelkiismeret megnyugvásának Jézus Krisztus megváltásában való megnyugvás, akkor mindenki, aki azt hiszi, hogy majd valahogyan megváltja magát, majd valahogyan kiérdemli Isten tetszését, az óriási tévedésben él. Pedig sajnos az összes világvallás a keresztyénséget kivéve ebben bízik. Minden más vallás, amely nem kizárólag a Szentírásra épül valamilyen módon az ember kezébe helyezi a megváltást. Ha tartod magad az iszlám öt pilléréhez, üdvözülhetsz. Ha nem eszel húst, törekszel a szeretetre és békére, kikerülhetsz a reinkarnáció körforgásából, és elérheted a Nirvánát. És még sorolhatnánk a példákat.
Azonban a Szentírás nem erről tanít. Nem te váltod meg magadat. A megváltás nem 100/0, azaz a te cselekedeteid szerepe nem 100%, és Istené nem 0. Hanem egyedül Krisztusban bízhatsz, ha bűneid eltörléséről van szó. Mégis sok ember reményét magába és jó tetteibe veti. Ám ezzel olyanok, mint a madarász hálójába tévedt madár: vergődésével csupán még jobban belegaba lyítja magát a hálóba. Ahogy az ember próbál jó lenni, igazából ezzel a törekvésével is csak sokasítja bűnét: hiszen megveti Istent és megveti Isten megoldását a megváltásra: Jézus áldozatát.

Másodszor azonban bolondság azt gondolni, hogy Isten előtt kedves lehetsz, ha Krisztusban és emellett a te jótetteidben bízol. E gondolkodás „képlete” az 50/50. Krisztus megtette az Ő dolgát, nekem is meg kell tennem a magamét. Segíts magadon, Isten is megsegít – e mondás ezt a gondolkozást tükrözi.
Azonban a Zsidó levél ezt az utat is elutasítja. Nem az áldozások segítettek a tökéletes, megtisztított lelkiismerethez. Hanem Jézus Krisztus testének megáldozása (10. v.) A reformáció öt híres pontja közül az egyik a solus Christus, azaz kizárólag Krisztus. A nagy hangsúly e pontnál is (akárcsak a többinél) a „kizárólag”-on van. Nem elég csupán, ha elfogadod Jézus Krisztus áldozatát. Az is kell, hogy kizárólag ezt fogadd el. Hogy ne bízz másban, csak egyedül az Ő elvégzett munkájában.

1986. december 5-én egy tapasztalt pilóta Nassauból, a Bahama-szigetek fővárosából a mintegy 300 km-re lévő Miaimiba repült. Az utat már sokszor megtette, és valamivel több, mint egy órát vesz igénybe. Azonban ezen a napon Walter Wyatt nagy bosszúságára azt tapasztalta, hogy tolvajok elemelték repülőgépe navigációs rendszerének fontos részeit. Utazásában egy iránytűre és egy kézi rádióra szorult a tájékozódásnál. Nem sokkal később észrevette, hogy iránytűje össze-vissza pörög, így abban sem bízhatott. Alacsonyabbra szállt, remélve, hogy kiszúr valami ismerőset, ám semmi eredménnyel nem járt. A rádión keresztül egy vészhívást intézett. A jelet egy, a parti őrséghez tartozó gép észlelte, és rádión keresztül próbálta elnavigálni egy kényszerleszállásra alkalmas helyhez. Ám hirtelen a repülőgép motorja elkezdett furcsa hangokat hallatni, majd végleg leállt – mint kiderült: kifogyott a benzin. Walter nem tehetett mást, mint a vízre ereszti a gépet.
A leszállást túlélte, ám a repülőgép pillanatok alatt elsüllyedt a habokban. Walter egy sárga mentőmellényben a uhllámok hátán hánykolódott. Homloka vérzett, ezért a hátára fordulva próbált lebegni. Nemsokára egy hatalmas ütést érzett a testén – egy cápa megérezte a vérszagot. Sikerült erősen megrúgnia az állatot, mire az odébb állt. Majd jött az éjszaka, és Walternek valahogyan sikerült a felszínen maradnia az elkövetkező tíz órában. Pirkadatkor már az eget fürkészte, ám egyetlen gépet sem látott, ám nemsokára a vízben egy feléje tartó hátuszonyt vett észre. Majd nemsokára még kettőt. Újra sikerült a ragadozókat a rúgásokkal kicsit távol tartani magától – ám már alig tudta tartani magát. Majd meghallotta egy távoli repülőgép zúgását. A pilóta jelezte a tengerben hánykolódó embert a parti őrségnek, akik kis idő elteltével épségben ki tudták emelni Waltert a vízből. Ahogy Walter fáradtan a fedélzetre kapaszkodott, térdre borult, és megcsókolta a fedélzetet. Megmenekült.

Nagyon is olyanok vagyunk, minta Walter Wyatt. Neki nem bátorításra vagy jobb technikára volt szüksége. Waltert semmi más, csak a külső beavatkozás tudta megmenteni a biztos haláltól. Így van ez a bűnös emberrel is. Mindaddig, amíg el nem éred lelki téren a magatehetetlenségnek azt a fokát, amit Walter érezhetett a rá rohamozó cápák között, addig nem érted Krisztus szerepét. Addig még mindig reménykedsz valamennyire magadban. Addig még bízol valami másban, ami nem Krisztus. Ám e reményeknek össze kell zúzatniuk, hogy megértsd: egyedül Krisztus áldozata törölheti el bűneidet, és tisztíthatja meg lelkedet. Bolondság tehát az 50/50-hez ragaszkodni – a megváltásod teljes egészében 0/100 arányban a Szentháromság Isten munkája. Sem a misével, sem a templomba járással, bibliaolvasással stb. nem tehetsz semmit az üdvösségedért – azt csak Krisztus adhatja meg Neked.
Mindez igaz a keresztyén életre is. Bár keresztyénként tudnunk kellene, hogy egyedül kegyelemből van minden, azonban sokszor mégis máshogy élünk. Egy-egy bűnre az ösztönös reakciónk az, hogy megpróbáljuk „helyrehozni”. A lelkiismeret-furdalásunkat azzal próbáljuk meg eltüntetni, hogy terveket készítünk, és megpróbáljuk majd jobban csinálni. Úgy gondoljuk, hogy ha majd növekszünk, és jobban csinálunk dolgokat, az enyhíti a bűntudatunkat. Ám ez hazugság. A bűntudatodat egyedül az veheti el, ha bűneiddel és gyengeségeiddel Krisztushoz mész, és ott megtalálod az evangélium édes ígéretét: ha megvalljuk bűneinket, Ő megbocsátja azokat, és megtisztít minden hamisságtól (1Jn 1,9).
4. Alkalmazás

Mit tanulhatunk mindebből, szeretett testvérek? Krisztus tökéletes áldozata egyrészt arra int, hogy legyünk teljesen őszinték Istennel. Ha bűntudatunk van, mert vétkeztük, ne nyugtassuk azt kifogásokkal, hárítással vagy azzal, hogy figyelmen kívül hagyjuk. A Szentírás azt mondja, hogy Jézus képes megtisztítani lelkünket. Vagyis meg kell tanulnod felismerni a bűnös „elterelő” taktikáidat, és azok helyett őszinte bűnvallással Isten és emberek elé menni. Egyedül ez tudja elvenni bűntudatodat.
Másodszor sose felejtsd, hogy honnan húzott ki téged Krisztus! Walter Wyatthoz hasonlóan te is ott voltál kimerülve, vérző sebbel, étlen-szomjan cápáktól körülvéve a tenger közepén. Ám Krisztus megjelent és megszabadított! Akárcsak a bűnös nő, aki nagyon szerette Jézust, mert sok bűne bocsáttatott meg, úgy szeresd Te is megváltódat.
Épp emiatt, harmadszor, ha Krisztus megszabadított a bűntől örökre, ez nem jelenti, hogy szabadon vétkezhetsz. Hanem Isten iránti hálából azzal törődsz, hogy igaz módon élj. Ám ha felismered, hogy újra vétkeztél, újra ott áll a lehetőség, hogy immár a mennyei Atyádtól kérd bűneid bocsánatát. Ám attól soha többé nem kell félned, hogy az Atya ítéletével találkozol – Krisztus ettől megtisztított.
Végül pedig, szeretett gyülekezet, raktározzátok el azt az igazságot, hogy Krisztus az egyedüli út a bűnöd kezelésére. A zsidó gyülekezet ebben rendült meg, és vissza akartak volna térni a mózesi ceremóniákhoz. Lehet, hogy a te életedben is lesznek majd hasonló kísértések, amikor elbizonytalanodsz. Ám lásd meg, jegyezd meg, hogy ha Krisztust elhagyod, az egyetlen megoldást hagyod el. Bűneinket nem mi magunk tudjuk elvenni, se nem Istennel közösen, hanem Krisztus egyedül. Nem 0/100, nem 50/50, hanem teljesen 100 az Istené és 0 a miénk. Ámen.
� � HYPERLINK "http://joshlittonblog.blogspot.hu/2012/08/lets-talk-about-martin-luther-part-3.html" �http://joshlittonblog.blogspot.hu/2012/08/lets-talk-about-martin-luther-part-3.html� 


� Peter Michelmore, Reader's Digest, October, 1987. � HYPERLINK "http://www.sermonillustrations.com/a-z/s/salvation.htm" �http://www.sermonillustrations.com/a-z/s/salvation.htm� 








4

